**Kedves Ballagó Diákok! Tisztelt Szülők! Kedves Kollégáim!**

A ballagás egy olyan ünnep, amibe mindig egy kis szomorúság keveredik, hiszen a búcsúzás pillanata mindannyiunkban vegyes érzelmeket teremt. A ballagó diákok ma az életútjuk fontos állomásához érkeztek. Végre megszabadulhatnak minden kötöttségtől, a felelésektől, a dolgozatírástól, de még ide kötik őket a barátok, a csínytevések, a közös programok: farsang, kirándulások, sportversenyek és a sok-sok emlék. Az út mint szimbólum életünknek, monda- és mesevilágunknak is szerves építőköve.

*Az utakat sokáig nem érti meg az ember – írja Márai Sándor. Csak lépdel az utakon és másra gondol. Néha széles az egyik út, aszfaltos, néha rögös, barázdás, meredek. Egy napon megtudjuk, hogy az utaknak értelmük van: elvezetnek valahová. Nem csak mi haladunk az utakon, az utak is haladnak velünk. Az utaknak céljuk van. Minden út összefut végül egyetlen közös célban. Igen, az utaknak értelmük van. De ezt csak utolsó pillanatban értjük meg, közvetlenül a cél előtt.”*

**Kedves Ballagó Diákok!**

Most biztosan sokan érzitek úgy, hogy az út, melyre nyolc évvel ezelőtt léptetek, talán túlságosan is gyorsan fogyott el. Hogy még maradtak ki nem használt lehetőségek. Viszont mindannyian nagy tervekkel, álmokkal, vágyakkal telve álltok most itt, de talán még nem értitek mi értelme volt az elmúlt évek erőfeszítéseinek. Mi értelme volt a sok tanulásnak, a sok próbatételnek és kihívásnak. Nem baj, ha így érzitek. Többet kell ahhoz élni és tapasztalni, hogy igazán felismerjétek az iskola, a műveltség, a helyes magatartás elsajátításának jelentőségét.

**Kedves Ballagó Diákok!**

Szüleitekkel együtt azért dolgoztunk eddig, hogy sikerekkel, magabiztossággal, információkkal, tudással tudjatok az úton fejlődni, növekedni, szárnyakat bontani. Mi természetesen csak a lehetőséget tudtuk megadni, hiszen valamennyiőtökben ott az az anyag, mely képes felvenni mindent, csak hinnetek kell magatokban és erőt adni a feladatba, soha nem feladni, mindig, mindent végig csinálni. A komoly nagy bölcsességek mellett különleges ez a nap, mert rátok nézve sok vidám és megható pillanat is előbukkan. Mindannyian emlékszünk arra, amikor még megszeppent kis elsősök voltatok, emlékszünk a kicsattanó jókedvetekre, néhány ragyogó projekt elkészítésére, ünnepi műsorokra, a sport eredményekre, versenyekre. Részei voltatok az iskola életének, mi is része voltunk a ti életeteknek, ez így van rendjén. Vigyetek ebből el mindent, ami szép volt, használjátok belátásotok szerint, csak arra emlékezzetek, ami arra érdemes, azt idézzétek fel, ami hasznotokra válik, amiből építkezhettek azon a bizonyos úton, az élet útján.

**Kedves Kollégák!**

Nehéz, de örömteli feladat volt az itt álló ballagó diákokat idáig eljuttatni. Köszönöm a tartalmas, türelmes, következetes munkát, köszönöm mindazt a törődést, szeretetet, aggódást, amit a nyolc év alatt kaptak a diákok. A szívünkhöz nőtt fiatalokat útra bocsátva, nem tehetünk mást, mint folytatjuk a munkát, és újra és újra erőt merítünk tapasztalatainkból. A mi megbízatásunk ezennel véget ért, tovább nem követhetjük a fiatalokat az úton, a célhoz most már nélkülünk kell eljutniuk, de tegyünk ígéretet: itt az iskolában továbbra is megtalálhatók vagyunk, és ha nem sikerül a kitűzött cél teljesítése, mi mindig készen állunk arra, hogy biztatást, eszközt, útravalót adjunk egykori tanítványaink számára.

**Kedves Szülők!**

Önök is sokszor megtapasztalták milyen nehéz feladat egy kamasz gyermek nevelése. Mennyi türelmet, szeretetet és odafigyelést igényelnek a gyerekek. Lehet, hogy az elmúlt években sok-sok nehézséggel kellett szembenézniük, voltak gondok, kemény percek, most mégis azt kérem Önöktől, hogy tekintsenek büszkén gyermekükre, aki eljutott élete első mérföldkövéhez, befejezte általános iskolai tanulmányait, s kilép a nagybetűs életbe.

Kívánom, hogy gondoskodásuk, szeretetük maradjon meg továbbra is, mert gyermeküknek ugyanilyen támogató, segítő szeretetre, odafigyelésre van szüksége, mint eddig volt.

Külön szeretettel és tisztelettel köszönöm meg a Szülői Munkaközösség tagjainak, **Csorba Balázsnénak, Hórvölgyi Tamásnénak, Kréthné Nánási Tímeának, Radics Beatrixnak** az áldozatos munkáját, akik éveken át segítették az SZMK-t. Valamint **Izingné Berta Noémi Csillának, Izing Pálnak, Papp Krisztinának és Szokolay Zsoltnak** az idei tanévben nyújtott segítségét.

* Szülői oklevelek átadása

Végül megköszönöm kedves kollégáimnak, tanítóknak, tanároknak, a két osztályfőnöknek: **Juhászné Csúzi Erikának és Ruba Anitának** azt a kitartó és áldozatos munkát és sok-sok türelmet, amely meghozta gyümölcsét, hisz sikerült minden végzős diákot beiskoláznunk: 12 fő gimnáziumban, 20 fő szakgimnáziumban és 5 fő szakközépiskolában folytatja tanulmányait szeptembertől.

Több olyan kiemelkedő diák van, aki tanulmányi eredményével, szorgalmával, tehetségével, közösségi munkájával és sporteredményével öregbíti iskolánk hírnevét. Most őket jutalmazzuk.

Tavaly egy hagyományt indítottunk útjára iskolánkban. Azok a tanulók, akik éveken keresztül legalább 4,5 –es tanulmányi eredményt értek el, beírják nevüket a Mogyoródi Szent László Általános Iskola Aranykönyvébe, hogy az utókor is emlékezzen rájuk.

Kérem **Csorba Brigitta, Horváth Dorka, Nagy Enikő, Pálfi Dorina 8.a osztályos tanulókat,** hogy írják be a nevüket az Aranykönyvbe.

Az idén kimagasló tanulmányi eredményt ért el Csorba Brigitta, Nagy Enikő, Pálfi Dorina 8.a osztályos tanuló.

* oklevél, jutalomkönyv

Közösségi munkájáért emléklapban részesül **BOGÁR TÍMEA, NAGY ENIKŐ** 8.a osztályos tanuló és **VARGA ILLÉS** 8.b osztályos tanuló

A végzős diákjaink között vannak olyanok, akikre kiemelkedő teljesítményük miatt vagyunk büszkék.

Országos biológia versenyen 3. helyezést ért el **BOGÁR TÍMEA, CSORBA BRIGITTA és HORVÁTH DORKA** 8.a osztályos tanuló.

**HORVÁTH DORKA** 8.a osztályos tanuló 4 éves kora óta a PANNÓNIA NÉPTÁNCEGYÜTTES tagja, láthattuk őt a Duna TV Felszállott a páva című műsorában. Minden évben kiemelt arany minősítést nyert az együttese.

**BOGÁR TÍMEA , CSORBA BRIGITTA, KOPPNY PANNA és PÁLFI DORINA** 8.a osztályos tanulók A TORNÁDÓ EGYESÜLET csapatában területi

bajnokságon számos dobogós helyezést értek el.

Iskolánkban már hagyomány, hogy minden évben részt veszünk a Diákolimpián labdarúgásban és futsalban. Ebben a tanévben Futsal körzeti diákolimpián 2. helyezést, labdarúgásban pedig 1. helyezést ért iskolánk csapata, akinek tagjai: **FEKETE BENCE, KISS BENCE, RÓZSA ÁDÁM és TAKÁCS BARNABÁS** 8.a osztályos tanulók.

**HÓRVÖLGYI JÁZMIN** a MOGYORÓDI KSK kézilabdázója, aki az U15-ös korosztály csapatával a területi bajnokság 1. helyezettje lett.

Gratulálok nekik. Kérem, hogy vegyék át elismerő oklevelüket.

* oklevél átadás

Az idén angol és német nyelvből Junior nyelvvizsgát tett tanulóink a következők: **angol:** **Csorba Brigitta, Gyebnár Ádám, Hernádi Emili, Kiss Bence, Koppány Panna, Lázár Balázs, Pálfi Dorina, Petrenko Taiszya, Szokolai Adelina, Szokolay Gergő, Takács Barnabás**

**német: Cselőtey Csaba, Hajdú Emma, Nagy Enikő, Rózsa Ádám, Tóth Brigitta, Vass Tamás**

Gratulálok nekik.